15-jarige van moord aangekla ná leerder se steekdoodDie seun is op die skoolgrond doodgesteek. ‘n Medeleerder word van sy moord aangekla. (Foto: Maroela Media) ŉ Jong skoolseun van Alexandra sal volgende week in die kinderhof verskyn nadat hy van moord aangekla is weens die steekdood van ŉ medeleerder. Phindi Mjonondwane, woordvoerder van die Nasionale Vervolgingsgesag (NVG) in Gauteng, sê die 15-jarige seun het Woensdag aanvanklik vir ŉ voorlopige ondersoek in die Alexandra-landdroshof verskyn. Hy is daar aangekla van moord. “Die staat voer aan die dood van die medeleerder spruit uit ŉ stryery tussen die beskuldigde en ander leerders op die skoolterrein tydens middagete. Die beskuldigde het glo ŉ skerp voorwerp gaan haal en die medeleerder gesteek.” Die seun bly in aanhouding by ŉ kinder-en-jeugsentrum tot hy weer Woensdag in die hof verskyn. Die saak sal dan in die kinderhof aangehoor word. Maroela Media het vroeër berig die skool se dissiplinêre komitee was glo besig om ŉ bakleiery tussen drie ander leerders te hanteer toe die seun aangeval is. Hy het op die skoolterrein gesterf.